CELEX: 32018D1297
Language: da
Date: 2018-09-25 00:00:00
Title: Kommissionens gennemførelsesafgørelse (EU) 2018/1297 af 25. september 2018 om en undtagelse fra gensidig anerkendelse af godkendelsen af biocidholdige produkter indeholdende creosot foreslået af Frankrig, jf. artikel 37 i Europa-Parlamentets og Rådets forordning (EU) nr. 528/2012 (meddelt under nummer C(2018) 5412)

27.9.2018   
               
               
                  DA
               
               
                  Den Europæiske Unions Tidende
               
               
                  L 243/19
               
            
         KOMMISSIONENS GENNEMFØRELSESAFGØRELSE (EU) 2018/1297
         af 25. september 2018
         om en undtagelse fra gensidig anerkendelse af godkendelsen af biocidholdige produkter indeholdende creosot foreslået af Frankrig, jf. artikel 37 i Europa-Parlamentets og Rådets forordning (EU) nr. 528/2012
         
            
               (meddelt under nummer C(2018) 5412)
            
         
         (Kun den franske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (1), særlig artikel 37, stk. 2, litra b), og
         ud fra følgende betragtninger:
         
                     (1)
                  
                  
                     Virksomhederne Bilbaina de Alquitranes, S.A., Koppers International B.V. og Rain Carbon BVBA (i det følgende benævnt »ansøgerne«) har indgivet fuldstændige ansøgninger til Frankrig om gensidig anerkendelse af tre godkendelser meddelt af Sverige med hensyn til tre familier af biocidholdige produkter af træbeskyttelsesmidler, der indeholder aktivstoffet creosot (i det følgende benævnt »produkterne«). Sverige godkendte produkterne til behandling ved erhvervsmæssige brugere af pæle til luftledninger og telekommunikation (i det følgende benævnt »telefonpæle«) og jernbanesveller.
                  
               
                     (2)
                  
                  
                     Creosot er i henhold til Europa-Parlamentets og Rådets forordning (EF) nr. 1272/2008 (2) klassificeret som kræftfremkaldende i kategori 1B. Creosot opfylder også kriterierne for at være et persistent, bioakkumulerende og toksisk (PBT) stof eller et meget persistent og meget bioakkumulerende stof (vPvB-stoffer), jf. bilag XIII til Europa-Parlamentets og Rådets forordning (EF) nr. 1907/2006 (3). Det opfylder derfor de udelukkelseskriterier, der er fastsat i artikel 5, stk. 1, litra a) og e), i forordning (EU) nr. 528/2012. I henhold til artikel 5, stk. 2, tredje afsnit, i forordning (EU) nr. 528/2012 skal anvendelsen af biocidholdige produkter, som indeholder creosot, begrænses til medlemsstater, hvor mindst én af de i nævnte stykke fastsatte betingelser er opfyldt.
                  
               
                     (3)
                  
                  
                     Frankrig vurderede, at ingen af betingelserne i artikel 5, stk. 2, i forordning (EU) nr. 528/2012 var opfyldt for så vidt angår behandlingen af telefonpæle på dets område, og at det var berettiget ikke at godkende denne anvendelse ud fra hensynet til beskyttelsen af miljøet og af menneskers liv og sundhed, jf. artikel 37, stk. 1, litra a) og c), i forordning (EU) nr. 528/2012. I henhold til nævnte forordnings artikel 37, stk. 2, meddelte Frankrig derfor ansøgerne sin hensigt om at ændre vilkår og betingelser i de godkendelser, der skal meddeles i Frankrig, ved ikke at godkende produkterne til behandling af telefonpæle (i det følgende benævnt »den begrænsede anvendelse«).
                  
               
                     (4)
                  
                  
                     To af ansøgerne var uenige i den foreslåede ændring, og én af dem svarede ikke inden 60 dage efter redegørelsen. Derfor gav Frankrig den 22. november 2017 Kommissionen meddelelse herom, jf. artikel 37, stk. 2, andet afsnit, i forordning (EU) nr. 528/2012.
                  
               
                     (5)
                  
                  
                     Det fremgår af Frankrigs argumenter, at den risiko, som eksponering for creosot indebærer for mennesker eller miljø i forbindelse med den begrænsede anvendelse af produkterne, ikke kan betragtes som ubetydelig. Frankrig har også peget på, at andre træbeskyttelsesmidler indeholdende aktivstoffer, der ikke opfylder de udelukkelseskriterier, der er omhandlet i artikel 5, stk. 1, i forordning (EU) nr. 528/2012, er tilgængelige på det franske marked til den begrænsede anvendelse. Det vil således ikke have uforholdsmæssige negative virkninger for det franske samfund, hvis den begrænsede anvendelse ikke godkendes i Frankrig. Ifølge Frankrig er den begrænsede anvendelse ikke nødvendig for at bekæmpe en alvorlig fare for menneskers sundhed, dyrs sundhed eller miljøet.
                  
               
                     (6)
                  
                  
                     Ingen af betingelserne i artikel 5, stk. 2, i forordning (EU) nr. 528/2012 er derfor opfyldt for den begrænsede anvendelse i Frankrig. For at sikre et højt beskyttelsesniveau for menneskers sundhed, dyrs sundhed og for miljøet er det ved forordning (EU) nr. 528/2012 fastsat, at godkendelsen af de aktivstoffer, der har de værste risikoprofiler, skal begrænses til særlige tilfælde. Endvidere kan medlemsstaterne i henhold til artikel 37, stk. 1, andet afsnit, i nævnte forordning ud fra de i samme artikel omhandlede hensyn foreslå at afvise at meddele en godkendelse eller at ændre vilkår og betingelser for de godkendelser, der skal meddeles for biocidholdige produkter, der indeholder et aktivstof, for hvilket forordningens artikel 5, stk. 2, eller artikel 10, stk. 1, finder anvendelse. Creosot opfylder flere af de i nævnte forordnings artikel 5, stk. 1, omhandlede udelukkelseskriterier med hensyn til farlige egenskaber for både miljøet og for menneskers sundhed.
                  
               
                     (7)
                  
                  
                     Kommissionen vurderer derfor, at den undtagelse fra gensidig anerkendelse, som Frankrig har foreslået, er berettiget ud fra de i artikel 37, stk. 1, litra a) og c), i nævnte forordning omhandlede hensyn.
                  
               
                     (8)
                  
                  
                     Foranstaltningerne i denne afgørelse er i overensstemmelse med udtalelse fra Det Stående Udvalg for Biocidholdige Produkter —
                  
               VEDTAGET DENNE AFGØRELSE:
         
            Artikel 1
            
               1.   Den af Frankrig foreslåede undtagelse fra gensidig anerkendelse af de i stk. 2 omhandlede familier af biocidholdige produkter er berettiget ud fra hensynet til beskyttelsen af miljøet og af menneskers liv og sundhed, jf. artikel 37, stk. 1, litra a) og c), i forordning (EU) nr. 528/2012 sammenholdt med artikel 37, stk. 1, andet afsnit, i forordning (EU) nr. 528/2012.
            
            
               2.   Stk. 1 finder anvendelse på de familier af biocidholdige produkter, der er identificeret ved følgende numre i registret over biocidholdige produkter:
               
                            
                        
                        
                           BC-WK024516-27
                        
                     
                            
                        
                        
                           BC-DQ024492-36
                        
                     
                            
                        
                        
                           BC-EU013041-45.
                        
                     
         
         
            Artikel 2
            Denne afgørelse er rettet til Den Franske Republik.
         
         
            Udfærdiget i Bruxelles, den 25. september 2018.
            
               
                  På Kommissionens vegne
               
               Vytenis ANDRIUKAITIS
               
                  Medlem af Kommissionen
               
            
         
         
            (1)  EUT L 167 af 27.6.2012, s. 1.
         
            (2)  Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).
         
            (3)  Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).